শারদ দাস এক নবীন প্রতিভা, সদ্যই যিনি চট্টগ্রাম বিশ্ববিদ্যালয় থেকে চারুকলায় স্নাকোত্তর হয়েছেন – ঢাকায় এসেছেন নিজের শিল্পভাবনা শিল্পানুরাগীদের মধ্যে পরিচয় করিয়ে দিতে। প্রদর্শনীর কিউরেটর শিল্পী ও শিল্পের লেখক মোস্তফা জামান শারদের ব্রোশিওরে তাঁর কাজের গতিপ্রবাহ নিয়ে লিখেছেন পাশ্চাত্য শিল্পী ফ্রান্সিস বেকন, জ্যাক দেরিদা প্রমুখ খ্যাতনামা শিল্পীর বিষয়ভাবনা আর দর্শনের প্রেক্ষাপটকে ধারণ করে। আমার তো মনে হয়, এই নবীনের কাজে তাঁর পূর্বসূরি অনেকেরই প্রভাব আছে কমবেশি। বিশেষ করে স্বয়ং কিউরেটর মোস্তফা জামানের চিত্রগত দর্শন ও করণকৌশলের সঙ্গে অনেক সাযুজ্য লক্ষ করি।